Frida Kalo i Dejvid Bouvi

Knjiga “Frida Kalo jedna biografija”, delo seviljske umetnice Marije Hese, pojavila se i na srpskom jeziku u izdanju izdavačke kuće “Dibidus”. Biografija na nesvakidašnji način opisuje i ilustruje kratak život slikarke rođene 1907. u mestu Kojoakan, gde je i umrla u 47. godini života. Imala je vrlo intenzivan život, obeležen ogromnim fizičkim i sentimentalnim bolovima i brojnim ljubavnim pričama, među kojima je najvažnije sa slikarom Diegom Riverom. Živopisne ilustracije su takođe rad Marije Hese. U ovoj knjizi sam iskreno uživao i definitivno ostaje u mojoj kolekciji, jer smatram da ova biografija poseduje sve što jedna moderna knjiga treba da ima. Isto smatram i za delo “Dejvid Bouvi jedna biografija”, istog izdavača. U pitanju je knjiga sa ilustracijama Marije Hese i tekstovima Frana Ruiza. “Dejvid Bouvi” govori o, i ilustruje neverovatan život mega zvezde, pevača, tekstopisca, glumca i slikara rođenog 1947. godine u Londonu. Njegovo postojanje obeleženo borbom sa drogom, dugim periodima depresije, dva braka, dvoje dece i ogromnom umetničkom produkcijom, završeno je 2016. godine u Njujorku. Unapred se radujem novim prevodima Marije Hese na srpski jezik.